Diari Oficial de la Generalitat Valenciana


Sumari del DOGV 7039, del 05-06-2013 (2013/5882)

RESOLUCIÓ de 30 de maig de 2013, de la Direcció General de Formació Professional i Ensenyances de Règim Especial, per la qual es promou a la Comunitat Valenciana l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en diferents famílies i àrees professionals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7039

Data del DOGV
:   05-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5882


Data del document
:   30-05-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * formació professional
    * experiència professional

RESOLUCIÓ de 30 de maig de 2013, de la Direcció General de Formació Professional i Ensenyances de Règim Especial, per la qual es promou a la Comunitat Valenciana l'avaluació i acreditació de determinades unitats de competència professional, adquirides a través de l'experiència laboral o de vies no formals de formació, en diferents famílies i àrees professionals. [2013/5882]
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'eixa avaluació i acreditació de competències.
Respecte d'això l'Administració educativa ha previst, en l'article 40 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/2009, permetrà, als que desitgen cursar les ensenyances de la formació professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar estes ensenyances.
Per la seua banda l'Administració laboral, en el Reial Decret 34/2008, de 18 de gener, pel qual es regulen els certificats de professionalitat, establix en l'article 8 que el Certificat de Professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com per mitjà de l'acumulació d'acreditacions parcials de les unitats de competència que comprenga el certificat de professionalitat.
El Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de règim especial, la funció de gestionar el procediment de reconeixement, avaluació i certificació de les competències professionals.
El II Pla Valencià de Formació Professional 2011-2013 establix dins de les seues línies estratègiques el reconeixement de les diferents formes d'adquisició de competències, que reforça la complementarietat de tota l'oferta formativa.
Per tot això, informat el Consell Valencià de Formació Professional, i en virtut de les competències atorgades pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, esta Direcció General resol:
Primer. Objecte
Esta resolució té com a objecte dur a terme, en l'àmbit de la Comunitat Valenciana, l'avaluació i acreditació d'unitats de competència professional adquirides a través de l'experiència laboral o de vies no formals de formació, de conformitat amb el que establix el Reial Decret 1224/2009, de 17 de juliol i les bases que es recullen en l'annex I.
Segon. Unitats de competència, seus i places convocades
Les unitats de competència objecte d'avaluació i acreditació, així com les places convocades i les seus en què està previst dur a terme el procediment, estan arreplegades en l'annex III, amb indicació, si és el cas, dels títols de Formació Professional i certificats de Professionalitat en què estan incloses.
Tercer. Execució
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de règim especial, per a executar o aplicar el procediment d'avaluació i acreditació objecte d'esta resolució, d'acord amb les bases de la convocatòria i amb plena subjecció a les disposicions i normativa vigent en esta matèria.
No obstant això, en tot allò que no es preveu expressament en esta resolució és d'aplicació el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.
Quart. Designació d'assessors i avaluadors
El director general de Formació Professional i Ensenyances de règim especial, a proposta del Servici de Gestió de la Formació i Qualificació Professional, designarà els assessors i avaluadors, degudament habilitats, que actuaran en cada una de les seus establides per a dur a terme el procediment de reconeixement de la competència professional adquirida per experiència laboral.
Quint. Retribucions
Els assessors i avaluadors funcionaris, designats per a participar en este procediment percebran, una vegada finalitzat este, les compensacions econòmiques previstes en el Decret 24/1997, de 11 de febrer, del Consell, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament als assessors i components de la comissió d'avaluació quan siguen professionals o experts aliens a l'Administració, serà el mateix però en concepte de prestació de servicis.
Per a ambdós funcions, avaluació i assessorament, es determinarà mitjançant una resolució del director general de Formació Professional i Ensenyances de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, els candidats admesos i el nombre d'assessors i avaluadors que participen en el procediment.
Sext. Seguiment del procediment
El Consell Valencià de Formació Professional o, si és el cas, a una comissió tècnica designada per este, serà informat del desenrotllament i resultats del procediment convocat per esta resolució.
Sèptim. Documentació del procés
L'expedient del procediment, en què s'arreplegaran tots els registres i resultats produïts al llarg d'este, serà custodiat pels centres designats com a seus.
Octau. Permisos individuals de formació
Per a facilitar l'accés a este procediment de reconeixement de competències professionals es podran utilitzar els permisos individuals de formació, D'acord amb el que preveu l'article 21 de l'Orde TAS/2307/2007, de 27 de juliol.
Nové. Referències genèriques
Totes les referències en què s'utilitza la forma del masculí genèric en esta resolució han d'entendre's aplicables indistintament a dones i hòmens.
Deu. Entrada en vigor i recursos
La resolució produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, el present acte que no esgota la via administrativa, podrà ser recorregut en alçada, en el termini d'un mes, davant del Secretari Autonòmic d'Educació i Formació.
València, 30 de maig de 2013.- El director general de Formació Professional i Ensenyances de Règim Especial: Gonzalo Alabau Zabal.
ANNEX I
Bases de la convocatòria
1. Requisits de participació
Les persones que vulguen participar en el procediment hauran de complir els requisits següents:
1. Poseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració.
2. Tindre 20 anys complits en el moment de realitzar la inscripció, per a qualificacions de nivell II i III, i 18 anys per a qualificacions de nivell I.
3. Tindre experiència laboral i/o formació relacionada amb les competències professionals que es volen acreditar:
a) En el cas d'experiència laboral. Justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2.000 hores treballades en total. I per a qualificacions de nivell I, almenys 2 anys, amb un mínim de 1.200 hores treballades en total.
b) En el cas de formació: Justificar en els últims 10 anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar contemplen una duració inferior, s'hauran d'acreditar les hores establides en els dits mòduls. Vegeu l'annex III.
La justificació de l'historial professional i/o formatiu es farà a través de la documentació que s'establix en l'annex IV.
Els candidats majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar la seua inscripció provisional en el procediment. Hi presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'avaluació estudiaran la documentació i determinaran si és procedent la seua inscripció definitiva.
La falta del compliment dels requisits establits comporta l'exclusió de la convocatòria.
2. Centres avaluadors
Este procediment es durà a terme en els centres integrats públics de Formació Professional i en la resta de seus que es relacionen en l'annex III, d'acord amb el que preveu l'article 29 del Reial Decret 1224/09, que preveu que quan siga necessari, l'administració competent podrà determinar altres seus per a la realització d'algunes de les fases, que cediran les seues instal·lacions i servicis.
Si alguna de les seus no té un mínim de 50 sol·licituds, podrà anul·lar-se la seua participació i derivar-se els candidats que l'han sol·licitat a les seues opcions restants.
3. Places convocades
El nombre de total de places convocades per família o àrea professional, si és el cas, són les determinades l'annex III. Una vegada vist el nombre de persones preinscrites i la seua elecció de centres, es decidirà el nombre de places per seu, i s'intentarà, sempre que siga possible, donar resposta favorable a les sol·licituds de primera opció.
4. Fases i actuacions del procediment
Este procediment d'avaluació i acreditació de competències professionals consta de les següents actuacions i fases:
1. Informació i orientació: esta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.
2. Preinscripció: esta actuació té la intenció de poder realitzar una distribució ajustada de candidats seleccionats per seu. Es realitza de forma telemàtica basant-se en la declaració responsable dels candidats, que serà comprovada i contrastada en la següent actuació.
3. Admissió i inscripció de candidats: en esta actuació es contrastarà el compliment dels requisits necessaris per a participar i la veracitat de l'autoberamació. La falsedat en les dades aportades o declarades comportarà la pèrdua dels drets a participar en esta convocatòria, sense perjuí del dret a reclamar davant de les llistes provisionals.
4. Fase d'assessorament: de suport als candidats en la recopilació i ordenació de les evidències necessàries que demostren el domini professional relatiu a les unitats de competència que vol que li siguen acreditades i d'orientació sobre les possibles accions formatives que han d'efectuar a fi de millorar la seua qualificació professional.
5. Sol·licitud d'avaluació de la competència professional: una vegada finalitzada la fase d'assessorament, el candidat, a la vista de l'informe de l'assessor, que no és vinculant, haurà de sol·licitar les unitats de competència en què sol·licita ser avaluat.
6. Fase d'avaluació: de comprovació, en cada una de les unitats de competència en què s'haja inscrit el candidat, de la competència professional requerida en les realitzacions professionals corresponents.
7. Assessorament final i individual sobre itineraris formatius que puguen completar un perfil professional.
8. Fase d'acreditació i registre: es reconeixeran, acreditaran i registraran les unitats de competència posseïdes i demostrades pels candidats al llarg del procediment d'avaluació. El document d'acreditació serà emés per la Direcció General de Formació Professional i Ensenyances de règim especial.
5. Informació i orientació general
Amb caràcter previ a l'inici del procediment de reconeixement de la competència professional, el Servici de Gestió de la Formació i Qualificació Professional, en col·laboració amb els centres designats com a seus i les seus conveniades, si és el cas, facilitaran informació general als possibles candidats sobre el desenrotllament del procediment, de manera que les persones interessades puguen prendre una decisió sobre la seua participació en este.
Esta informació es traslladarà igualment als efectes oportuns als centres de formació així com a les oficines d'ocupació, agències de desenrotllament local i als diferents agents socials i econòmics vinculats amb el sector professional que ens ocupa.
6. Preinscripció i termini de presentació
6.1. Preinscripció
Cada persona pot presentar la preinscripció únicament en les unitats de competència convocades en una sola de les famílies professionals i si és el cas, en una sola àrea professional.
Els que vulguen participar en el procés d'acreditació hauran de presentar una instància telemàticament, les dades que es requerixen per a sol·licitar la preincripció figuren en l'Annex II.1 de la present resolució.
A més de la instància de sol·licitud, els aspirants hauran d'omplir també telemàticament i en la mateixa aplicació una autobaremació, el contingut de la qual apareix en l'annex II.2.
Tant la sol·licitud com l'autobarem es trobaran en la web de la Conselleria d'Educació, Cultura i Esport (Educació: Qualificacions Professionals).
.
Una vegada omplits ambdós documents i remesos on line, l'aspirant haurà d'imprimir-los per a presentar-los posteriorment, si és seleccionat en la fase de preinscripció, junt amb la documentació acreditativa que consta en l'annex IV, davant de la comissió d'avaluació del centre que li haja sigut assignat.
6.2. Termini de presentació
El termini de presentació de sol·licituds serà de 21 dies naturals a comptar de l'endemà a la publicació de la present convocatòria en el Diari Oficial de la Comunitat Valenciana.
7. Criteris d'ordenació
7.1. En el cas que hi haja més sol·licituds que places, s'aplicaran els criteris de prioritat que es detallen a continuació.
Criteris de prioritat:
Criteri 1r: Només en la família professional de Servicis Socioculturals i a la Comunitat, àrea d'Assistència Social. Residents a la Comunitat Valenciana que no posseïsquen cap dels requisits de titulació o formació establits en la normativa vigent, tant estatal com autonòmica, que permeten l'exercici professional de gericultor en institucions socials, vegeu l'annex V.
Criteri 2n: Residents a la Comunitat Valenciana que hagen sigut admesos i hagen participat en procediments de reconeixement de competències convocats per l'organisme competent de la Generalitat Valenciana, sense obtindre el reconeixement de totes la unitats de competència que va sol·licitar.
Criteri 3r: Residents a la Comunitat València
Criteri 4t: Resta de candidats independentment del seu lloc de residència
2.2. Dins dels criteris de prioritat anteriors les sol·licituds s'ordenaran per blocs amb la prelació que es detalla a continuació. Pel que els candidats hauran d'optar per la participació en un només dels blocs a l'efecte del barem, amb independència que òmpliguen el seu historial en la resta de blocs.
1r. Bloc: Persones amb una experiència laboral mínima (vegeu la base 1.3.a) relacionada amb la qualificació professional.
Dins d'este bloc s'ordenaran els candidats per l'experiència laboral (assalariats o autònoms), ordenat de manera decreixent pel nombre més gran de dies acreditats per mitjà de l'informe de vida laboral o informe de la mutualitat corresponent.
2n. Bloc: Treballadors voluntaris o becaris que complisquen els requisits d'experiència laboral mínima.
Dins d'este bloc s'ordenaran els candidats per l'experiència laboral, ordenades de manera decreixent pel nombre més gran de dies acreditats per mitjà de certificació de l'organització on haja prestat l'assistència.
3r. Bloc: Persones que acrediten únicament formació no formal suficient relacionada amb les Unitats de Competència en què es preinscriuen.
Dins d'este bloc s'ordenaran, de manera decreixent, pel nombre més gran d'hores de formació, acreditades per mitjà dels certificats corresponents.
4t. Bloc: Majors de 25 anys que reunixen els requisits de la convocatòria d'experiència laboral i/o formativa i no poden justificar-ho amb la documentació prevista en l'annex IV.
Dins d'este bloc s'ordenaran primer els candidats per l'experiència laboral (assalariats o autònoms) de manera decreixent pel nombre més gran de dies declarats i a continuació les persones amb només formació no formal suficient per orde d'arribada de la sol·licitud.
7.3. En cas d'empat en algun apartat, les persones candidates s'ordenaran, de manera decreixent, per orde d'arribada de la sol·licitud.
8. Criteris per a l'assignació de centre o seu i llistes de preinscrits admesos
8.1. L'assignació del centre o seu s'efectuarà, successivament, d'acord amb:
a) L'ordenació dels candidats derivada dels criteris de prioritat.
b) El centre o seu prioritzada.
c) El nombre de places assignades finalment a cada seu.
En la preinscripció les persones poden triar de manera prioritzada, el total de centres o seus previstos per a dur a terme el procediment en la família o àrea professional per la qual es participa.
8.2. Llistes provisionals de preinscrits admesos
En la web de la Conselleria d'Educació, Cultura i Esport (Educació: Qualificacions Professionals, ) es faran públiques les llistes provisionals, amb indicació dels preinscrits admesos, del centre o seu adjudicada, dels no admesos, que quedaran en llista d'espera i dels exclosos.
8.3. Reclamació i esmena de les llistes provisionals
Durant els 10 dies hàbils següents al de la publicació, les persones interessades poden reclamar o sol·licitar l'esmena d'algun error detectat, a través del procediment telemàtic que s'indique junt amb la llista provisional.
8.4. Llistes definitives dels preinscrits admesos, no admesos i dels exclosos
El Servici de Gestió de la Formació i Qualificació Professional una vegada rebudes les sol·licituds, corregirà, si és procedent, els errors a instància dels interessats en el termini màxim de 5 dies hàbils següents a la finalització del termini de reclamació, i farà pública en la web esmentada anteriorment, les llistes definitives amb els preinscrits admesos, amb indicació del centre o seu adjudicat, dels no admesos en llista d'espera i dels exclosos.
Les dades que apareguen en les llistes definitives ja no podran ser objecte de reclamació excepte en el cas que en la següent fase siguen modificats per la comissió encarregada de l'admissió.
Quan es publiquen les llistes definitives es convocarà els preinscrits admesos, a una sessió informativa d'obligada assistència en les seus respectives.
8.5. Consideració dels preinscrits no admesos
Els preinscrits no admesos formen una llista d'espera i passaran a ser admesos si es generen vacants dins del període d'admissió i inscripció en el centre o seu corresponent.
9. Admissió i inscripció en el centre
9.1. Sessió informativa
a) Els preinscrits convocats han d'assistir personalment a la sessió informativa d'esta convocatòria en el centre o seu assignat.
b) La sessió té com a objecte informar sobre:
- El procediment i les actuacions concretes.
- El calendari de les actuacions.
- La documentació que ha de presentar-se, vegeu l'annex IV. L'import de les taxes que s'han d'ingressar, així com de les minoracions i exempcions.
c) La falta d'assistència a la sessió informativa s'entendrà com a renúncia a la convocatòria, llevat que acredite un motiu de força major que valorarà la comissió convocant.
9.2. Actuacions per a l'admissió en el centre o seu
Els preinscrits admesos han de presentar en el centre o seu assignat, seguint les instruccions que reben en la sessió informativa:
a) Còpia de la sol·licitud de participació i autobarem.
b) Fotocòpia del DNI o, si és el cas, passaport o NIE.
c) Documentació justificativa dels requisits d'experiència laboral o aprenentatges no formals, vegeu l'annex IV.
d) El justificant d'haver abonat les taxes corresponents o la documentació que acredita estar exempt del seu pagament.
L'interessat ha de presentar originals o original i còpia per a confrontar-los. Cada centre o seu indicarà el termini de presentació de tota la documentació.
9.3. Revisió de la documentació aportada
Les comissions avaluadores constituïdes en els centres i seus revisaran la documentació aportada per les persones candidates.
La falsedat en les dades aportades o declarades comportarà la pèrdua del dret a participar en esta convocatòria, sense perjuí de la possible reclamació a les llistes provisionals.
Si abans de la publicació de la llista provisional d'admesos es genera alguna vacant, es comunicarà al següent candidat en llista d'espera perquè aporte la documentació justificativa davant de la comissió.
9.4. Llistes provisionals d'admesos
Les comissions avaluadores faran públiques, almenys en els taulers d'anuncis del centre o seu, i l'administració en la web de la Conselleria d'Educació, Cultura i Esport (Educació: Qualificacions Professionals, ) la llista provisional d'admesos, llista d'espera i exclosos amb expressió dels motius de l'exclusió.
Les persones interessades disposaran de 5 dies hàbils, a partir de l'endemà de la publicació de les llistes provisionals, per a presentar, davant de la Comissió, al·legacions contra estes. En estes al·legacions no es podran presentar documents relatius a experiències diferents de les aportades inicialment.
9.5. Llistes definitives d'admesos
Les comissions avaluadores analitzaran les al·legacions presentades pels interessats i elaboraran les llistes definitives d'admesos i exclosos, que s'exposaran en els taulers d'anuncis del centre o seu, en el termini màxim de 5 dies hàbils posteriors a la finalització del termini de presentació de reclamacions.
Contra este acte, que no posa fi a la via administrativa, podrà interposar-se recurs d'alçada davant del director general de Formació Professional i Ensenyances de règim especial, en el termini d'un mes.
10. Assessorament
1. En funció del nombre de candidats finalment admesos, el director general de Formació Professional i Ensenyances de règim especial, a proposta del Servici de Gestió de la Formació i Qualificació Professional, designarà els assessors adscrits per seus en el present procediment.
2. L'assessorament serà obligatori i tindrà caràcter individualitzat o col·lectiu, en funció de les necessitats dels candidats. Per a accedir a esta fase cal acreditar el pagament de la taxa corresponent.
3. L'assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies a l'efecte de reconeixement.
4. L'assessor, atenent a la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.
5. Si l'informe citat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament firmat.
6. Si l'informe és negatiu, s'indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació referida en l'apartat 4 d'este apartat.
11. Avaluació
1. Per a prendre part en la fase d'avaluació la persona aspirant haurà de presentar una sol·licitud en el mateix centre al final de la fase d'assessorament, i abonar les taxes corresponents segons les unitats de competència en què s'ha inscrit per al seu reconeixement.
2. La avaluació constarà de dos parts:
a) Preparació de l'avaluació. En esta part cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà arreplegat en un Pla d'Avaluació, que serà comunicat a cada candidat per part de la comissió avaluadora. Este Pla serà elaborat tenint en compte tota la documentació aportada i generada pel candidat en la fase d'assessorament.
b) Desenrotllament de l'avaluació. En primer lloc, d'evidències indirectes i posteriorment de les evidències directes, per a això s'utilitzaran diversos elements per a facilitar que el candidat puga demostrar la seua competència, com ara: el dossier individual de competències, l'entrevista personal, l'observació o simulació d'una pràctica o altres proves complementàries.
3. L'avaluació, en cada una de les unitats de competència en què s'haja inscrit el candidat, tindrà com a objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.
4. L'avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.
5. S'utilitzaran els mètodes que es consideren necessaris per a comprovar allò que ha explicitat la persona que presente la seua candidatura en la documentació aportada. Estos mètodes poden ser, entre altres, l'observació del candidat en el lloc de treball, simulacions, proves estandarditzades de competència professional o entrevista professional.
6. La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.
7. La avaluació es realitzarà seguint una planificació prèvia, en la que constaran, almenys, les activitats i mètodes d'avaluació, així com els llocs i les dates previstos. De cada activitat quedarà un registre firmat per l'aspirant i l'avaluador.
8. Cada avaluador realitzarà un informe per a la comissió d'avaluació amb la seua proposta de juí de competència.
9. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.
10. El candidat avaluat serà informat dels resultats de l'avaluació i tindrà dret a reclamació davant de la comissió d'avaluació.
12. Comissió avaluadora
1. La comissió avaluadora estarà integrada per un mínim de cinc persones habilitades com a avaluadores, almenys dos d'elles funcionàries, designades pel director general de Formació Professional i Ensenyances de règim especial a proposta del Servici de Gestió de la Formació i Qualificació Professional. Una de les quals actuarà de president i una altra de secretari, sent requisit que siguen empleats públics. Es garantirà, sempre que siga possible, la presència d'avaluadors tant del sector formatiu com del productiu. El seu funcionament estarà subjecte als preceptes continguts en el capítol II del títol II de la Llei 30/1992.
D'altra banda, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.
2. La comissió avaluadora podrà demanar la col·laboració puntual d'experts, la participació de la qual haurà de ser autoritzada pel Servici de Gestió de la Formació i la Qualificació Professional.
3. En el procés d'avaluació d'un candidat no podran intervindre persones que hagen participat en el seu assessorament.
4. Funcions de la comissió avaluadora:
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.
b) Valorar la documentació aportada pels candidats i per l'informe de l'assessor. Es podrà requerir al candidat, si això fóra necessari, l'aportació d'una altra documentació complementària que evidencie l'adquisició de la competència professional que sol·licita li siga reconeguda.
c) Determinar el mètode i instruments d'avaluació de la competència professional.
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com referent les realitzacions professionals i els criteris de realització de cada una de les unitats de competència.
e) Arreplegar els resultats en una acta d'avaluació que junt amb tot l'expedient s'arxivarà en el mateix centre que actue de seu.
f) Resoldre les reclamacions que puguen presentar els candidats durant el procés d'avaluació.
g) Documentar el procés d'avaluació per al seguiment, control i garantia de qualitat.
h) Informar el candidat dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professionals o certificats de professionalitat.
i) Actuar en la fase d'admissió i inscripció, revisant la documentació aportada per les persones candidates admeses en la fase de preinscripció, publicant les llistes corresponent i atenent les possibles reclamacions.
j) Totes les altres vinculades a les seues funcions que li siguen assignades pel Servici de Gestió de la Formació i Qualificació Professional.
5. Funcions del president de la comissió
a) Representar i mantindre la interlocució amb el Servici de Gestió de la Formació i la Qualificació Professional.
b) Convocar i presidir les reunions de la comissió.
c) Dirigir i coordinar les actuacions de la comissió.
d) Supervisar i coordinar l'elaboració i el desenrotllament de les proves i les actuacions dels equips d'avaluació.
e) Vetlar pel compliment de les normes establides en la present Resolució.
6. Funcions del secretari de la comissió
a) Redactar les actes i, si és el cas, donar fe dels acords adoptats en les reunions de la comissió.
b) Rebre les propostes de juí de competència per al seu trasllat a la comissió.
c) Expedir les certificacions de caràcter no acadèmic que siguen sol·licitades pels candidats o per l'administració.
d) Remetre les actes d'avaluació al Servici de Gestió de la Formació i la Qualificació Professional i arxivar-ne una còpia, junt amb la resta de l'expedient del procediment, en el centre de referència.
e) Omplir la documentació requerida a l'efecte de la corresponent indemnització econòmica que poguera correspondre per les actuacions de la comissió.
f) Redactar i publicar les llistes corresponents en el procés d'admissió i inscripció.
7. Funcions del conjunt d'avaluadors:
a) Elaborar els plans d'avaluació.
b) Assistir a la realització de les proves i controlar el seu desenrotllament.
c) Registrar totes les activitats d'avaluació, que seran firmades pels avaluadors i pel candidat.
d) Proposar els juís de competència.
e) Redactar els informes d'avaluació.
f) Participar en el procés d'admissió i inscripció.
13. Resultats de l'avaluació
1. La comissió, a partir dels informes d'avaluació i de les actuacions desenrotllades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.
3. El document en què s'expressa el juí de competència serà entregat personalment al candidat a fi de garantir la necessària confidencialitat.
14. Reclamacions
Els interessats, contra les resolucions i els actes de tràmit de la comissió avaluadora, podran interposar reclamació davant del president d'esta en els cinc dies hàbils següents a la comunicació. La comissió resoldrà en el termini de cinc dies hàbils.
Contra este acte, que no posa fi a la via administrativa, podrà interposar-se recurs d'alçada davant del director general de Formació Professional i Ensenyances de règim especial, en el termini d'un mes.
15. Assessorament final
Una vegada finalitzat el procés d'avaluació el candidat rebrà de la comissió avaluadora un escrit en el que es farà constar, segons siga procedent:
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.
2. Possibilitats de formació, amb les orientacions pertinents, per a completar un títol de Formació Professional o Certificat de Professionalitat.
D'altra banda, quan el candidat complete els requisits per a l'obtenció d'un Certificat de Professionalitat o un títol de Formació Professional, la comissió avaluadora li indicarà els tràmits necessaris per a obtindre'l.
16. Acreditació de les unitats de competència
A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.
a) Les unitats de competència acreditades tenen valor en tot l'Estat i seran reconegudes a l'efecte d'acreditació parcial acumulable per a l'obtenció del títol de formació professional o certificat de professionalitat corresponent.
b) En tot cas, l'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei orgànica 2/2006, d'Educació, de 3 de maig.
17. Registre
Les comissions d'avaluació traslladaran l'original de l'acta final al Servici de Gestió de la Formació i Qualificació Professional per a procedir a les acreditacions i incorporar estes al corresponent registre oficial, i guardaran una còpia de l'acta amb la resta de l'expedient.
18. Drets d'inscripció. Taxes
Les presents taxes es fixa a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat i, específicament, el que indica respecte d'això en la Llei 16/2010, del Consell
1.Per a accedir a la fase d'assessorament el candidat haurà d'abonar 25 euros.
2. Per cada Unitat de Competència a avaluar el candidat haurà d'abonar 12 euros.
Les exempcions o minoracions en l'import de les taxes seran les establides legalment en l'article 132 del Text Refós de la Llei de Taxes de la Generalitat Valenciana: «Estaran exempts del pagament els subjectes passius que es troben inscrits com a demandants legals d'ocupació, amb una antiguitat mínima de 3 mesos, referida a la data de la respectiva inscripció».